บลจ.เปิดขาย 2 กองทุนตราสารหนี้
บลจ.กรุงไทย เปิด 2 ทางเลือกตราสารหนี้ 6 เดือน - 1 ปี พร้อมเตรียมขายทริกเกอร์11 เป้า 8 เดือน 8%
26 มี.ค. 2556

บลจ.กรุงไทย เปิด 2 ทางเลือกตราสารหนี้ 6 เดือน - 1 ปี พร้อมเตรียมขายทริกเกอร์11 เป้า 8 เดือน 8%
นายสมชัย  บุญนำศิริ  กรรมการผู้จัดการ บริษัทหลักทรัพย์จัดการกองทุนกรุงไทย เปิดเผยว่า  ในวันที่ 27 มีนาคม – 2 เมษายน บริษัทเปิดจำหน่าย 2 กองทุนตราสารหนี้   ได้แก่ กองทุนเปิดกรุงไทยตราสารหนี้ เอฟไอเอฟ  33  (KTFF33) อายุ 1 ปี  มูลค่าโครงการ  7,000  ล้านบาท เน้นลงทุนตราสารต่างประเทศ  ประเภทเงินฝากประจำ Union  National  Bank  ,  Bank of  China ,  ECP  ค้ำประกันโดย ABER  Bank  ,  MTN  ออกโดย Itau Unibanco  S.A. , MTN ออกโดย  Banco  Santander  Brazil S.A.   ในสัดส่วน 95% ของมูลค่าทรัพย์สินสุทธิของกองทุน  ส่วนที่เหลือลงทุนในหุ้นกู้ ตั๋วแลกเงิน  สถาบันการเงิน บริษัทเอกชน   ผู้ลงทุนจะได้รับผลตอบแทนประมาณ 3.25%ต่อปี
พร้อมกันนี้ ยังเปิดจำหน่ายกองทุนเปิดกรุงไทยธนทรัพย์ บี 78 ( KTSUPB78 ) อายุ 6 เดือน  มูลค่าโครงการ 7,000  ล้านบาท  เน้นลงทุนในตราสารต่างประเทศ ประเภทเงินฝากประจำ  Union  National  Bank   ,  Abu  Dhabi Commercial Bank  ,  MTN  ออกโดย Itau Unibanco S.A. ,  Banco BTG  Pactual  S.A.  ในสัดส่วน 75% ของมูลค่าทรัพย์ของกองทุน  ส่วนที่เหลือลงทุนในหุ้นกู้   ตั๋วแลกเงิน สถาบันการเงิน  บริษัทเอกชนในประเทศ   ผู้ลงทุนจะได้รับผลตอบแทนประมาณ 2.95% ต่อปี   โดยทั้ง 2 กองทุน เงินลงทุนในต่างประเทศมีการป้องกันความเสี่ยงจากอัตราแลกเปลี่ยนทั้งจำนวน 
อัตราผลตอบแทนของตลาดตราสารหนี้ไทย อยู่ในช่วงปรับตัวลดลง โดยตราสารภาครัฐระยะกลางถึงยาวปรับลดลง -2 ถึง -7 basis points (bps) เมื่อเทียบกับสัปดาห์ก่อนหน้า ขณะที่ตราสารรุ่นอายุต่ำกว่า 1 ปี ปรับลดลงเล็กน้อย 0 – 2 bps  โดยเกิดจากสภาพคล่องที่ไหลเข้ามาลงทุนในตลาดตราสารหนี้มีอย่างต่อเนื่อง ประกอบกับการแข็งค่าของเงินบาททำให้ตลาดประเมินว่าธนาคารแห่งประเทศไทยอาจถูกกดดันให้ต้องปรับลดอัตราดอกเบี้ยนโยบายในวันที่ 3 เม.ย. นี้ อย่างไรก็ตาม ในมุมมองของบริษัท เชื่อว่า กนง.จะยังคงอัตราดอกเบี้ยนโยบายที่ระดับ 2.75% 
นอกจากนี้  บริษัทยังเตรียมเปิดจำหน่ายกองทุนเปิดกรุงไทย 8% ทริกเกอร์ฟันด์ 11  ( KT-Trigger11 )  ในวันที่ 29 มีนาคม -9 เมษายน  2556  มูลค่าโครงการ 3,000 ล้านบาท เงินลงทุนขั้นต่ำ 10,000 บาท   กองทุนมีนโยบายการลงทุนแบบผสม  ลงทุนทั้งในตราสารทุน  ตราสารหนี้และ/หรือ  เงินฝาก  ตามที่สำนักงานคณะกรรมการ ก.ล.ต.กำหนด   โดยผู้จัดการกองทุนสามารถปรับสัดส่วนการลงทุนได้ตามความเหมาะสมกับสถานะการณ์ในแต่ละช่วงเวลา   กองทุนจะมีอายุโครงการประมาณ 8 เดือน นับแต่วันจดทะเบียนกองทรัพย์สินเป็นกองทุนรวม หรืออายุโครงการอาจต่ำกว่า 8 เดือน เมื่อกองทุนมีมูลค่าหน่วยลงทุนตั้งแต่ 11.1000 บาทขึ้นไป ของมูลค่าที่ตราไว้ที่ 10 บาท  เป็นเวลา 3 วันทำการติดต่อกัน
ทั้งนี้  การปรับตัวลงของตลาดหุ้นไทยที่ค่อนข้างแรงในสัปดาห์ที่ผ่านมานั้น หากเปรียบเทียบกับหุ้นไทยที่ปรับตัวขึ้นมาแรงตั้งแต่ต้นปี มองได้ว่าเป็นการปรับฐานที่อาจจะใช้เวลาสั้นเพียงแค่ 4 วันเท่านั้น ซึ่งเกิดจากความกังวลของนักลงทุนต่อข่าวลือต่าง ๆ  แต่ถือเป็นจังหวะที่ดีที่จะเข้าไปลงทุนในตลาดหุ้นไทย เนื่องจากปัจจัยพื้นฐานของบริษัทจดทะเบียนต่าง ๆ ในตลาดหลักทรัพย์ไม่ได้มีการเปลี่ยนแปลง ด้วยพื้นฐานทางเศรษฐกิจไทยยังคงอยู่ในเกณฑ์ดี รวมถึงการลงทุนโครงสร้างพื้นฐานขนาดใหญ่จากงบ 2 ล้านล้านบาท จะเป็นปัจจัยหลักที่ส่งผลให้มีการขยายตัวทางเศรษฐกิจไปยังหัวเมืองในภูมิภาคต่าง ๆ การอุปโภค บริโภคภายในประเทศเพิ่มมากขึ้น
บริษัทจึงได้กำหนดกลยุทธ์ในการลงทุนโดยมีการกำหนดกรอบการคัดสรรหุ้นให้สอดคล้องกับแนวโน้มและทิศทางการลงทุน (Theme) ที่คาดว่าจะเกิดขึ้นดังที่ได้กล่าวไว้ในเบื้องต้น หุ้นที่อยู่ในกลุ่มธุรกิจที่ได้รับประโยชน์ได้แก่ กลุ่มวัสดุก่อสร้าง รับเหมาก่อสร้าง กลุ่มเทคโนโลยีสารสนเทศและการสื่อสาร (ICT) กลุ่มธนาคารพาณิชย์ ธุรกิจท่องเที่ยว ทั้งนี้ บริษัทได้ให้เป้าหมายดัชนีตลาดหลักทรัพย์ของไทย ณ สิ้นปี ที่ 1,755 จุด มี Upside ค่อนข้างมาก จึงได้มีการเสนอขายกองทุน KT-TRIGGER11   แนวทางการลงทุน โดยใช้กลยุทธ์ในการคัดสรรหลักทรัพย์ที่มีราคาต่ำกว่ามูลค่าที่แท้จริงตามปัจจัยพื้นฐาน มีศักยภาพในการเติบโตที่มั่นคงและสามารถสร้างอัตราการเติบโตของกำไร  ท่ามกลางสภาวะเศรษฐกิจที่มีความผันผวนและได้รับประโยชน์จากการบริโภค อุปโภคภายในประเทศที่เพิ่มขึ้น โดยร่วมมือกับทางฝ่ายวิจัยของบริษัทอย่างใกล้ชิดเพื่อให้ผลการดำเนินงานของกองทุนถึงเป้าหมายตามที่ได้คาดการณ์ไว้